**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΒΟΙΩΤΙΑΣ**

**ΔΗΜΟΣ ΑΛΙΑΡΤΟΥ – ΘΕΣΠΙΕΩΝ**  Αλίαρτος, 11-03-2025

**ΔΕΛΤΙΟ ΤΥΠΟΥ**

**Επίσκεψη Υφυπουργού Υποδομών και Μεταφορών Βασίλη Οικονόμου στην Αλίαρτο**

**- Ανακοίνωση σημαντικών Έργων Υποδομής -**

Ο Υφυπουργός Υποδομών και Μεταφορών κ. Βασίλη Οικονόμου, αρμόδιος για θέματα Μεταφορών, επισκέφθηκε τον Δήμο Αλιάρτου - Θεσπιέων, συνοδευόμενος από υπηρεσιακούς παράγοντες του υπουργείου.

Στο Δημαρχείο είχε σύντομη συνάντηση με τον Δήμαρχο Γιώργο Αραπίτσα, αιρετούς του Δήμου, τον Βουλευτή ΝΔ Λευτέρη Κτιστάκη και τον Αντιπεριφερειάρχη Βοιωτίας Γιώργο Ντασιώτη.

Στη συνέχεια, ο Υφυπουργός και η συνοδεία του μετέβησαν στην αίθουσα συνεδριάσεων του Δημοτικού Συμβουλίου, όπου ανακοινώθηκαν σημαντικά έργα υποδομής που αφορούν το σημείο όπου η Αλίαρτος διασχίζεται από το κεντρικό σιδηροδρομικό δίκτυο της χώρας.

Ο κ. Οικονόμου παρουσίασε το πλάνο ανάπτυξης του υπουργείου Μεταφορών και Υποδομών και του ΟΣΕ στην περιοχή που περιλαμβάνει:

• **Υπογειοποίηση της Ισόπεδης Διάβασης**

• **Κατασκευή Πεζογέφυρας**

• **Αναβάθμιση του Σιδηροδρομικού Σταθμού Αλιάρτου**

Ο Δήμαρχος Αλιάρτου - Θεσπιέων, Γιώργος Αραπίτσας, χαρακτήρισε κρίσιμη την παρουσία του Υφυπουργού σε έναν Δήμο που έχει θρηνήσει τέσσερις ανθρώπινες ζωές λόγω της λειτουργίας του σιδηροδρόμου υπό τις σημερινές συνθήκες. Τόνισε ότι τα εξαγγελθέντα έργα θα συμβάλουν καθοριστικά στην ασφαλή μετακίνηση πεζών και οχημάτων. Επιπλέον, επεσήμανε ότι η υλοποίηση των συγκεκριμένων έργων υποδομής ενισχύουν το διαχρονικό αίτημα του Δήμου για σταδιακή έλευση του προαστιακού σιδηροδρόμου στην Αλίαρτο, συμβάλλοντας έτσι στη συγκράτηση της εσωτερικής μετανάστευσης των νέων.

Τα έργα είναι συνολικού προϋπολογισμού 10 εκατ. ευρώ, έχουν προγραμματισμένο χρόνο έναρξης το 2025 και ορίζοντα ολοκλήρωσης το 2028.

|  |  |
| --- | --- |
|  |  |

**Γραφείο Επικοινωνίας και Δημοσίων Σχέσεων**

**Δήμου Αλιάρτου - Θεσπιέων**